**OBEC ČACHTICE**

Všeobecne záväzné nariadenie

č. 6/2017

**o nakladaní s nájomnými bytmi pre občanov**

Návrh VZN: - vyvesený na úradnej tabuli obce dňa: 14.11.2017

* zverejnený na internetovej úradnej tabuli obce dňa: 14.11.2017

Lehota na predloženie pripomienok k návrhu VZN do /včítane/:

Doručené pripomienky /počet/: 0

Vyhodnotenie pripomienok k návrhu VZN uskutočnené dňa:

Vyhodnotenie pripomienok k návrhu VZN doručené poslancom dňa:

VZN schválené Obecným zastupiteľstvom v Čachticiach dňa 12.12.2017 č.uznes. 104/2017

VZN vyvesené na úradnej tabuli obce dňa: 13.12.2017

VZN zvesené z úradnej tabule obce dňa: 29.12.2017

VZN zverejnené na internetovej úradnej adrese obce dňa 13.12.2017

VZN nadobúda účinnosť dňom 01.01.2018

Mgr. Michal Balala

starosta obce

**PRVÁ ČASŤ**

**ZÁKLADNÉ USTANOVENIA**

**Článok 1**

**Úvodné ustanovenia**

1/ Účelom tohto Všeobecne záväzného nariadenie (ďalej len „VZN“) je stanovenie podmienok prijímania žiadostí, postupu pri výbere nájomníkov a podmienok nájmu v nájomných bytoch v obci Čachtice vo vlastníctve obce Čachtice (ďalej len „nájomné byty“), postavených s finančnou podporou štátu formou dotácie Ministerstva výstavby a regionálneho rozvoja SR, úveru Štátneho fondu rozvoja bývania SR a rozpočtu obce Čachtice.

2/ Nájomné byty sú byty v bytových domoch vo vlastníctve Obce Čachtice (ďalej len „obec“) s osobitným režimom sociálneho bývania, ktorý vymedzuje toto VZN úpravou podmienok podávania a posudzovania žiadostí o pridelenie nájomného bytu, spôsob prideľovania nájomných bytov a podmienky uzatvorenia nájomnej zmluvy.

3/ Na nájomné byty sa nevzťahuje zákon č.182/1993 Z.z. o vlastníctve bytov a nebytových priestorov v znení neskorších predpisov. Nájomné byty nie sú určené na predaj , a to najmenej na dobu 30 rokov od podpísania zmluvy medzi Obcou Čachtice a Ministerstvom výstavby a regionálneho rozvoja SR a Štátneho fondu rozvoja bývania SR.

4/ Obec bude vykonávať všetky úkony súvisiace so spravovaním a prevádzkou majetku v zmysle príslušných právnych predpisov a technických noriem, a tiež bude rozhodovať o nájomných vzťahoch.

5/ Na účely tohto VZN sa rozumie :

a) *sociálne bývanie* – bývanie obstarané s použitím verejných prostriedkov, určené na primerané a ľudsky dôstojné bývanie fyzických osôb, ktoré si nemôžu obstarať bývanie vlastným pričinením a spĺňajú podmienky podľa zák.č. 443/2010 Z.z. o dotáciách na rozvoj bývania a o sociálnom bývaní v znení neskorších predpisov,

b) *žiadateľ* – fyzická osoba, ktorá dovŕšila 18 rokov, je spôsobilá na právne úkony , podala žiadosť o nájom bytu a splnila všetky podmienky zaradenia do poradia žiadateľov o pridelenie bytu podľa Článku 2 VZN,

c) *nájomca* – žiadateľ, ktorý splnil všetky podmienky pre pridelenie bytu, a s ktorým obec uzatvorila nájomnú zmluvu za podmienok podľa tohto VZN.

d) *zoznam žiadateľov –* chronologicky usporiadané poradie uchádzačov podľa dátumu doručenia žiadosti o nájom bytu na obec.

**DRUHÁ ČASŤ**

**PODMIENKY PRE PRIDELENIE NÁJOMNÝCH BYTOV**

**Článok 2**

**Podmienky poskytovania nájomných bytov**

1. Pre účely tohto VZN sú nájomné byty určené pre nájomcov, ktorí spĺňajú niektorú z podmienok uvedených v článku 4 ods. 1 VZN.

2. Obec môže vyčleniť najviac 10% z nájomných bytov, ktoré prenajme fyzickej osobe žijúcej v domácnosti, v ktorej aspoň jeden člen domácnosti zabezpečuje zdravotnícku starostlivosť, sociálne služby, všeobecne prospešné spoločenské služby, kultúru alebo ochranu obyvateľov obce. Žiadateľ o pridelenie nájomného bytu z kvóty 10% musí spĺňať príjmové limity v zmysle Článku 4, ods.1 písm. b) tohto VZN a podmienky podľa VZN.

3. Obec Čachtice - Obecný úrad, vedie evidenciu žiadostí o poskytnutie bývania v nájomných bytoch. Žiadosť musí mať písomnú formu a obsahovať všetky údaje a prílohy podľa tohto VZN a musí byť žiadateľom vlastnoručne podpísaná.

4. Žiadosť o nájomný byt musí obsahovať:

a) údaje o žiadateľovi

* meno, priezvisko žiadateľa (i rodné meno/, dátum narodenia
* miesto trvalého pobytu (podľa občianskeho preukazu), príp. aj prechodný pobyt,
* rodinný stav,
* meno, priezvisko (i rodné meno) manžela(ky), druha/družky a dátum ich narodenia,
* meno, priezvisko detí a ich dátum narodenia,
* počet, mená dátum narodenia osôb, ktoré budú v byte bývať v spoločnej domácnosti,
* koľko izbový byt žiada,
* telefónny kontakt

b) popis súčasnej bytovej situácie,

c) dokladmi preukázaný mesačný príjem žiadateľa a osôb s ním bývajúcich, ktorých príjmy sa posudzujú spoločne podľa osobitného predpisu a potvrdenia o druhu a výške príp. poberaného sociálneho príspevku,

d) doklad o zamestnaní,

e) čestné vyhlásenie žiadateľa o úplnosti a pravdivosti údajov uvedených v žiadosti,

f) príp. osobné údaje osoby (ručiteľa)preberajúcej zodpovednosť za záväzky a pohľadávky nájomcu.

**Článok 3**

**Režim nakladania s nájomnými bytmi**

**pre osoby s obmedzenou schopnosťou pohybu**

1. NB podľa čl. 3 sú určené pre žiadateľa s ťažkým zdravotným postihnutím, uvedeným v doklade o diagnóze, jeho manžela (-ky) a prípadne jeho detí s trvalým pobytom v obci Čachtice.

Zoznam relevantných diagnóz je Prílohou číslo 1 tohto VZN.

1. Žiadatelia vymedzení v odseku 1. musia spĺňať tieto podmienky:
   1. mesačný príjem žiadateľa a osôb s ním bývajúcich je najviac vo výške štvornásobku životného minima, a nie nižší ako jedenapolnásobok životného minima pre domácnosť žiadateľa
   2. žiadatelia sú občanmi SR

**Článok 4**

**Podmienky pre zaradenie do poradia žiadateľov**

1. Obec zaeviduje žiadosť v zozname žiadateľov ako opodstatnenú, ak žiadateľ je osobou staršou ako 18 rokov a ak splní niektorú z nasledovných podmienok:

a) žiadateľ je osoba, žijúca v domácnosti s mesačným príjmom domácnosti najviac vo výške trojnásobku životného minima, a nie nižší ako jedenapolnásobok životného minima pre domácnosť žiadateľa,

b) žiadateľ je osoba, žijúca v domácnosti s mesačným príjmom domácnosti najviac vo výške štvornásobku životného minima, a nie nižší ako jedenapolnásobok životného minima pre domácnosť žiadateľa, ak :

- členom tejto domácnosti je osoba so zdravotným postihnutím,

- ide o domácnosť osamelého rodiča s nezaopatreným dieťaťom,

- aspoň jeden člen domácnosti zabezpečuje zdravotnícku starostlivosť, sociálnu starostlivosť, všeobecne prospešné služby, vzdelávanie, kultúru alebo ochranu obyvateľov obce,

c) žiadateľom je osoba, ktorej zanikla ústavná starostlivosť, náhradná osobná starostlivosť, pestúnska alebo poručnícka starostlivosť podľa osobitného predpisu, a ak jej vek nepresahuje 30 rokov,

d) žiadateľ je osoba, ktorá potrebuje pomoc podľa osobitného predpisu.

2. Žiadateľom o nájomný byt nemôže byť osoba a taktiež spolu posudzovaná osoba, ktoré :

a) boli v predchádzajúcom období dlžníkom nájomného a úhrad spojených s užívaním bytu vo vlastníctve obce, a nedoplatok nebol do dňa podania žiadosti o pridelenie nájomného bytu uhradený,

b) ku dňu podania žiadosti nemá uhradené daňové a iné nedoplatky voči obci.

**Článok 5**

**Postup pri prideľovaní nájomného bytu**

1. Žiadosti o nájomné byty podľa Článku 4, ods. 1 tohto VZN eviduje a vedie v zozname žiadateľov Obecný úrad Čachtice.

2. Každú žiadosť prerokuje Komisia bytová a sociálna Obecného zastupiteľstva Čachtice ( ďalej len „Komisia“) v súlade s podmienkami určenými týmto VZN.

3. Výber uchádzača o nájomný byt uskutoční Komisia z evidovaných žiadateľov spĺňajúcich podmienky VZN pre uvoľnený nájomný byt. Návrh vybraného uchádzača so svojim odporučením predloží na prejedanie a schválenie obecnému zastupiteľstvu.

4. Pri výbere nájomcov Komisia prihliada predovšetkým na potreby a záujmy obyvateľov obce.

5. Jednoizbové byty prideľuje komisia bytová a sociálna. Na základe odporučenia komisie určuje a schvaľuje nájomcov o 2 – 3 izbové byty obecné zastupiteľstvo.

6. Súhlas na uzatvorenie nájomnej zmluvy na voľný nájomný byt na dobu určitú prvý krát na 1 rok a v ďalšom období najviac na 3 roky určuje a schvaľuje obecné zastupiteľstvo na základe odporučenia Komisie ako prípad hodný osobitného zreteľa podľa podľa § 9a, ods.9, písm.c) z.č.138/1991 Zb. o majetku obcí v znení neskorších predpisov z dôvodu, že nájomné v týchto bytoch je regulované a ide o byty s osobitným režimom.

7. Ak je voľný NB podľa čl. 3 a obcou nie je evidovaná žiadosť občana s obmedzenou schopnosťou pohybu, bude byt prenajatý žiadateľovi bez zdravotného postihnutia, s jeho súhlasom. Nájomná zmluva bude uzatvorená na takýto byt vždy len na 1 rok. Po zaradení žiadosti občana s obmedzenou schopnosťou pohybu do evidencie, bude táto riešená prednostne a súčasný nájomca stráca nárok na predlženie nájomnej zmluvy.

8. Na základe súhlasu obecného zastupiteľstva starosta uzatvorí so žiadateľom nájomnú zmluvu, v ktorej budú uvedené podmienky nájmu podľa tohto VZN.

9. Obec eviduje žiadosť o pridelenie nájomného bytu 2 roky. Po tomto období je žiadosť skartovaná a žiadateľ si musí podať novú žiadosť o pridelenie bytu.

**TRETIA ČASŤ**

**NÁJOMNÉ VZŤAHY**

**Článok 6**

**Nájomná zmluva**

1. Na práva a povinnosti, ktoré vzniknú na základe nájomnej zmluvy a nie sú upravené zák.č. 443/2010 Z.z. o dotáciách na rozvoj bývania a o sociálnom bývaní v znení neskorších predpisov sa vzťahujú ustanovenia Občianskeho zákonníka.

2. Nájomná zmluva musí mať písomnú formu a obsahovať najmä:

a) začiatok nájmu,

b) dobu nájmu,

c) výšku mesačného nájomného,

d) podmienky opakovaného uzatvorenia nájomnej zmluvy,

e) výšku úhrady za plnenia spojené s užívaním nájomného bytu alebo spôsob ich výpočtu,

f) opis nájomného bytu a príslušenstva,

g) podmienky na zachovanie pôvodného stavu a vybavenia bytu,

h) skončenie nájmu,

3. Nájomca je povinný pred uzatvorením v poradí prvej nájomnej zmluvy o nájme bytu uhradiť obci ako prenajímateľovi finančnú zábezpeku.

4. Nájomná zmluva musí obsahovať aj dohodu o finančnej zábezpeke vo výške šesťmesačného nájomného. Lehota na zloženie finančnej zábezpeky je najneskôr pri podpísaní v poradí prvej nájomnej zmluvy. V prípade nezloženia finančnej zábezpeky obec nájomnú zmluvu na byt so žiadateľom neuzatvorí. Ak nedôjde k uzatvoreniu nájomnej zmluvy, obec zloženú zábezpeku bezodkladne žiadateľovi vráti.

5. Finančná zábezpeka bude po skončení nájmu v prípade nedoplatku nájomcu na nájomnom a úhradách za plnenie spojené s užívaním bytu započítaná do tohto nedoplatku resp. v prípade poškodenia bytu nájomcom bude použitá na uvedenie bytu alebo poškodených častí bytu do stavu obvyklého opotrebenia. Obec si vyhradzuje právo jednostranného zápočtu pohľadávok v zmysle § 580 Obč. zák. vo vzťahu k nájomnému, úhradám za plnenia spojené s nájmom a škodám spôsobeným nájomcom na predmete nájmu alebo v súvislosti s jeho užívaním.

6. V prípade, že nájomca po skončení nájmu bytu nebude mať nedoplatok na nájomnom a na úhradách za plnenia spojené s užívaním bytu, resp. odovzdá obci byt v stave v akom ho prevzal s prihliadnutím na obvyklé opotrebovanie, finančná zábezpeka sa mu vráti a zadržia sa len finančné prostriedky vo výške 1 – 3 mesačnej sumy za služby spojené s bývaním a prevádzkou bytu. Táto suma sa bývalému nájomcovi vráti po ročnom vyúčtovaní nákladov za byt a  úhrad za plnenia spojené s užívaním bytu, najneskôr do 25.5. nasledujúceho kalendárneho roka.

7. Nájomná zmluva sa uzatvára na dobu určitú najviac na 3 roky s možnosťou opakovaného uzatvorenia vždy na dobu určitú najviac 3 roky, ak nájomca spĺňa podmienky stanovené v tomto VZN a osobitných právnych predpisoch, a nenastal dôvod na ukončenie nájmu v zmysle príslušných ustanovení Občianskeho zákonníka.

**Článok 7**

**Opakované uzatvorenie nájomnej zmluvy**

1. O opakované uzatvorenie nájomnej zmluvy na ďalšie nájomné obdobie je povinný nájomca požiadať najmenej dva mesiace pred ukončením platnosti doterajšej nájomnej zmluvy a žiadosť o uzatvorenie novej nájomnej zmluvy spolu s dokladmi o tom, že spĺňa všetky podmienky určené týmto VZN doručiť na Obecný úrad v Čachticiach.

2. Nesplnenie postupu nájomcu podľa ods.1 tohto Článku 7 má za dôsledok ukončenie doterajšej nájomnej zmluvy ku dňu dohodnutej doby nájmu.

3. Každú žiadosť o predĺženie nájomnej zmluvy prerokuje obecné zastupiteľstvo.

4. Obecné zastupiteľstvo rozhodne o uzatvorení novej nájomnej zmluvy na dobu určitú najviac na ďalšie 3 roky a to formou Dodatku k nájomnej zmluve s podmienkami podľa tohto VZN

**Článok 8**

**Zánik nájmu bytu**

1. Nájom nájomného bytu zaniká:

a) uplynutím doby nájmu, ak nebola táto doba v zmysle Článku 7 tohto VZN predĺžená.

b) písomnou dohodou medzi obcou ako prenajímateľom a nájomcom.

2. Písomnou výpoveďou nájomcu (z akéhokoľvek dôvodu alebo bez uvedenia dôvodu) pričom sa nájom bytu skončí posledným dňom mesiaca nasledujúcom po mesiaci, v ktorom bola písomná výpoveď doručená obci.

3. Písomnou výpoveďou obce ako prenajímateľa nájomných bytov podľa § 711 Občianskeho zákonníka sa nájom môže vypovedať, ak :

a) nájomca nespĺňa alebo prestal spĺňať predpoklady užívania nájomného bytu vyplývajúce z tohto VZN alebo osobitného právneho predpisu,

b) nájomca hrubo porušuje povinnosti vyplývajúce z nájmu bytu, najmä tým, že nezaplatil nájomné alebo úhradu za plnenia poskytované s užívaním bytu za čas dlhší ako 1 mesiac,

c) nájomca alebo člen jeho domácnosti hrubo poškodzuje prenajatý byt a jeho príslušenstvo, spoločné priestory a spoločné zariadenia v dome,

d) nájomca využíva prenajatý byt bez súhlasu obce na iné účely ako na bývanie,

e) nájomca alebo člen jeho domácnosti sústavne porušuje pokojné bývanie ostatných nájomcov, ohrozuje bezpečnosť alebo porušuje dobré mravy v dome,

f) nájomca neužíva byt bez vážnych dôvodov viac ako 1 mesiac,

g) nájomca bez súhlasu vlastníka v predmetnom byte ubytuje osoby, ktoré nie sú uvedené na evidenčnom liste k tomuto bytu (do toho sa nezapočítavajú návštevy kratšie ako 15 dní v priebehu jedného mesiaca),

h) nájomca prestal vykonávať prácu, na ktorý je nájom bytu viazaný z dôvodu zabezpečenia potrieb obce.

4. Nájom bytu sa končí posledným dňom mesiaca nasledujúceho po mesiaci, v ktorom bola písomná výpoveď doručená nájomcovi.

**Článok 9**

**Zásady správy nájomných bytov**

1. Cena ročného nájmu sa určuje vo výške 5 % z obstarávacej ceny bytov.

2. Obstarávacou cenou bytov je cena stavby, cena projektovej dokumentácie a cena inžinierskych činností súvisiacich s prípravou a zhotovením bytového domu v zmysle zmluvy medzi Obcou Čachtice a Ministerstvom výstavby a regionálneho rozvoja SR a Štátnym fondom rozvoja bývania SR.

3. Súčasťou mesačných platieb za užívanie nájomného bytu je:

a) nájom bytu

b) zálohové platby za plnenia spojené s užívaním bytu

c) príspevok do fondu údržby a opráv

4. Obec ako prenajímate nájomných bytov je oprávnená jednostranne zmeniť výšku nájomného a úhrad za plnenia spojené s bývaním v prípade zmeny príslušných právnych predpisov.

5. Platnosť nájomnej zmluvy je podmienená prihlásením sa nájomníka a všetkých osôb s ním žijúcich v spoločnej domácnosti na trvalý pobyt v obci Čachtice.

6. V zmysle príslušných právnych predpisov u týchto bytov osobitného určenia nie je možné uskutočniť prechod nájmu v zmysle § 706 Občianskeho zákonníka v platnom znení.

7. Nájomné byty sa môžu medzi oprávnenými nájomcami vymieňať len po dobu trvania nájmu za podmienok stanovených týmto VZN. Súhlas na výmenu nájomných bytov dáva na základe odporučenia komisie a splnenia podmienok VZN obecné zastupiteľstvo.

8. Obec na návrh Komisie môže oprávnenému nájomcovi v odôvodnených prípadoch prideliť (vymeniť) doterajší byt za iný voľný nájomný byt v bytovom dome. Súhlas dáva obecné zastupiteľstvo.

9. U týchto nájomných bytov nie je možné realizovať prevod vlastníckych práv, vlastnícke právo patrí Obci Čachtice.

10. Nájomca nájomného bytu a člen jeho domácnosti sú povinní umožniť vstup do nájomného bytu zamestnancom obce, príslušným štátnym, stavebným a kontrolným orgánom s cieľom vykonať kontrolu technického stavu bytu alebo bytového domu.

11. Nájomca nájomného bytu po ukončení nájmu bytu nemá nárok na pridelenie náhradného bytu alebo inej bytovej náhrady.

12. K termínu posledného dňa nájmu nájomného bytu je nájomca povinný sa vysťahovať z bytu a vyprataný ho písomným protokolom vlastnoručne podpísaným odovzdať obci v stave primeranom dobe užívania a obvyklému opotrebeniu, pričom zodpovedá za ním spôsobené škody.

13. V prípade, ak nájomca k termínu ukončenia nájomnej zmluvy sa z bytu nevysťahuje, obec zabezpečí vypratanie zariadenia nájomného bytu a jeho náhradné uskladnenie na náklady nájomcu.

14. Nájomné, príspevok do fondu údržby a opráv a úhrad spojených s bývaním je splatné 1 mesiac vopred vždy do 25. dňa predchádzajúceho mesiaca.

15. Prenajímateľ je do 25. mája nasledujúceho roka povinný urobiť vyúčtovanie skutočných nákladov spojených s bývaním za predchádzajúci kalendárny rok a doručiť ho nájomcovi. Splatnosť vyúčtovaného nedoplatku, resp. preplatku je 14 dní odo dňa doručenia vyúčtovania nájomcovi

16. Podľa § 697 Občianskeho zákonníka ak nájomca nezaplatí nájomné a úhradu za plnenia poskytované s užívaním bytu do 5 kalendárnych dní po ich splatnosti, je povinný zaplatiť prenajímateľovi poplatok z omeškania vo výške stanovenej podľa čl. 4 Nariadenia vlády SR č.87/1995 Zb. v platnom znení.

17. Vlastník bytu po 30-tich rokoch od kolaudácie môže rozhodnúť v súlade s podmienkami ŠFRB a smernicou MVRR SR č. 8/1999 v znení smernice č. 1/2001 o ďalšom naložení s bytmi.

**Článok 10**

**Priebeh nájmu**

1. Správca NB ustanoví po dohode s nájomcami ich samosprávu, ktorá správcovi zodpovedá za prevádzku spoločných priestorov.

2. Ak sa správca NB nedohodne s nájomníkmi na samospráve, prevádzku a údržbu spoločných priestorov zabezpečí na náklady nájomníkov. O tieto náklady im primerane a rovnomerne zvýši nájom.

3. Nájomca nemôže vykonávať žiadne stavebné úpravy respektíve drobné stavby v NB bez súhlasu správcu. Prípadne vykonané stavebné úpravy zo strany nájomcu sa finančne medzi nájomcom a správcom nevyrovnajú.

4. Nájomca nemôže NB prenajať tretej osobe(-ám).

5. Nájomca nemôže v NB vykonávať podnikateľskú činnosť bez súhlasu správcu NB.

**ŠTVRTÁ ČASŤ**

**ZÁVEREČNÉ USTANOVENIA**

**Článok 11**

**Spoločné ustanovenia**

1. Podmienky určené týmto VZN sú súčasťou nájomnej zmluvy.

2. Výnimku z tohto VZN môže schváliť obecné zastupiteľstvo, pričom na jej prijatie je potrebný súhlas trojpätinovej väčšiny všetkých poslancov.

3. Žiadatelia o nájomný byt zapísaní do zoznamu žiadateľov ku dňu schválenia tohto VZN a ktorí spĺňajú podmienky tohto VZN, sa považujú za žiadateľov zapísaných do zoznamu žiadateľov o pridelenie nájomného bytu podľa tohto VZN.

**Článok 12**

**Záverečné ustanovenia**

1. Toto Všeobecne záväzné nariadenie č. 6/2017 Obce Čachtice bolo schválené uznesením č. 104/2017 zo dňa 12.12.2017 a nadobúda účinnosť 15. dňom od jeho vyvesenia na úradnej tabuli obce, tzn. dňa 1.1.2018

2. Nadobudnutím účinnosti tohto VZN stráca v celom rozsahu platnosť a účinnosť VZN č. 3/2003 o nakladaní s nájomnými bytmi v Čachtice zo dňa 18.4.2003

V Čachticiach dňa 13.12.2017

....................................

Mgr. Michal Balala

starosta obce

**PRÍLOHA č. 1 k VZN č. 6/2017**

**ZOZNAM ZDRAVOTNÝCH POSTIHNUTÍ**

1. Roztrúsená mozgovomiechová skleróza

a) stredne ťažká forma,

b) ťažká forma (triparéza a kvadruparéza).

2. Koordinačné poruchy a poruchy rovnováhy – ťažká forma (s nemožnosťou samostatného pohybu).

3. Čiastočné a úplné mozgové obrny (pyramídového a extrapyramídového pôvodu)

a) hemiplégia,

b) paraplégia,

c) kvadraplégia,

d) hemiparéza ťažkého stupňa,

e) paraparéza ťažkého stupňa,

f) kvadraparéza ťažkého stupňa.

4. Poškodenie miechy

a) hemiplégia,

b) paraplégia,

c) kvadraplégia,

d) hemiparéza ťažkého stupňa,

e) paraparéza ťažkého stupňa,

f) kvadraparéza ťažkého stupňa.

5. Spondylartritída ankylozujúca – Bechterevova choroba – ťažký stupeň postihnutia chrbtice s ankylózou bedrových kĺbov.

6. Myopatie, kongenitálne, progresívne svalové dystrofie (Duchenneov, Beckerov typ a pod.), zápalové myozitídy, polyomyozitídy a pod., metabolické a endokrinologické

a) stredná forma s výrazným obmedzením hýbavosti,

b) ťažká forma (imobilita).

7. Myasténia gravis, myastenický syndróm – ťažké formy s výrazným obmedzením hýbavosti.

8. Úplná strata jednej hornej končatiny a jednej dolnej končatiny.

9. Strata oboch dolných končatín v stehne.

10. Strata jednej dolnej končatiny v stehne a jednej dolnej končatiny v predkolení s krátkymi amputačnými kýpťami s výrazne zníženou funkciou amputovaného kýpťa.

11. Strata jednej dolnej končatiny v bedrovom kĺbe alebo s veľmi krátkym amputačným kýpťom.

12. Strata jednej dolnej končatiny v stehne po kolenný kĺb.

13. Strata oboch dolných končatín v predkolení.

14. Stuhnutie oboch bedrových kĺbov

a) v priaznivom postavení,

b) v nepriaznivom postavení.

15. Stuhnutie jedného bedrového kĺbu v nepriaznivom postavení.

16. Stuhnutie oboch kolenných kĺbov

a) v priaznivom postavení,

b) v nepriaznivom postavení